
RAPORT  COMUN
asupra

proiectului de Lege pentru prevenirea şi combaterea violenţei în familie

În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi şi Comisia pentru egalitatea de şanse pentru femei şi bărbaţi au fost sesizate spre dezbatere, în fond, cu  proiectul de Lege pentru prevenirea şi combaterea violenţei în familie, trimis cu adresa nr. PL-x 845 din 13 decembrie 2010 înregistrată la Comisia juridică, de disciplină şi imunităţi cu nr. 31/1254 din 16 decembrie 2010 şi la Comisia pentru egalitatea de şanse pentru femei şi bărbaţi cu nr. 37/940 din 20 decembrie 2010.
Senatul, în calitate de primă Cameră  sesizată, a adoptat iniţiativa legislativă, în condiţiile articolului 75 alineatul (2), teza a III-a din Constituţia României, republicată. 

Camera Deputaţilor este Cameră decizională, în conformitate cu dispoziţiile art.75 alin.(1) din Constituţia României, republicată, şi ale art. 92 alin. (9) pct.2 din Regulamentul Camerei Deputaţilor, republicat, cu modificările şi completările ulterioare.

Consiliul Legislativ a avizat favorabil, cu observaţii şi propuneri, iniţiativa legislativă, conform adresei cu nr.858 din 2 iulie 2010.

Proiectul de lege are ca obiect de reglementare instituirea unei noi reglementări în domeniul prevenirii şi combaterii violenţei în familie, urmând ca actul normativ care reglementează în prezent acest domeniu – Legea nr.217/2003, cu modificările şi completările ulterioare, să fie abrogat.
Guvernul României, conform adresei cu nr.2369 din 9 septembrie 2010, nu susţine iniţiativa legislativă în forma prezentată, considerând că iniţiatorii propunerii legislative nu precizează sursele financiare necesare aplicării măsurilor propuse, încălcându-se astfel dispoziţia art.138 alin.(5) din Constituţia României, republicată şi ale art.15 alin.(1) din Legea nr.500/2002 privind finanţele publice, cu modificările şi completările ulterioare. De asemenea, Guvernul precizează că s-a constituit un grup de lucru format din reprezentanţi ai Ministerului Administraţiei şi Internelor, Ministerului Muncii, Familiei şi Protecţiei Sociale şi Ministerului Justiţiei, care a elaborat un punct de vedere favorabil cu amendamente, cu privire la propunerea legislativă cu nr.Bp.120/2010. În vederea evitării paralelismelor legislative este necesară conexarea iniţiativelor legislative aflate în procedură parlamentară şi adoptarea uneia şi respingerea celorlalte.
Comisia pentru administraţie publică, amenajarea teritoriului şi echilibru ecologic a avizat negativ proiectul de lege, conform adresei cu nr.26/1888/2011, cu unanimitate de voturi, în şedinţa din 25 ianuarie 2011.

Comisia pentru muncă şi protecţie socială, conform adresei cu nr.27/844/2011 a avizat favorabil proiectul de lege, cu unanimitate de voturi, în şedinţa din 25 ianuarie 2011.

Comisia pentru drepturile omului, culte şi problemele minorităţilor naţionale a avizat favorabil proiectul de lege, cu unanimitate de voturi, în şedinţa din 8 februarie 2011, conform adresei cu nr.25/832/2011.

Comisia pentru sănătate şi familie a avizat favorabil proiectul de lege, cu majoritate de voturi, în şedinţa din 15 februarie 2011, conform adresei cu nr.28/21/2011.

Comisia pentru buget, finanţe şi bănci a avizat favorabil proiectul de lege, cu majoritate de voturi, în şedinţa din 16 februarie 2011, conform adresei cu nr.20/16/2011.
Comisia juridică, de disciplină şi imunităţi şi Comisia pentru egalitatea de şanse pentru femei şi bărbaţi au dezbătut proiectul de lege în şedinţe separate.

În conformitate cu prevederile art. 61, art. 63 şi art. 68 alin (1) din Regulamentul Camerei Deputaţilor, republicat, cu modificările şi completările ulterioare, membrii  Comisiei juridice, de disciplină şi imunităţi au examinat proiectul de lege în şedinţa din 21 septembrie 2011 iar membrii Comisiei pentru egalitatea de şanse pentru femei şi bărbaţi în şedinţa din 22 noiembrie 2011. 

La dezbateri au participat, în calitate de invitaţi, din partea Ministerului Muncii, Familiei şi Protecţiei Sociale, doamna Elena Tudor – director general şi doamna Carmen Necula – consilier juridic în Ministerul Justiţiei. 
Din numărul total de 23 membri ai Comisiei juridice, de disciplină şi imunităţi au participat la dezbateri 21 deputaţi, respectiv 13 deputaţi din totalul de 13 membri ai Comisiei pentru egalitatea de şanse pentru femei şi bărbaţi.

În urma dezbaterilor, membrii Comisiei juridice, de disciplină şi imunităţi şi membrii Comisiei pentru egalitatea de şanse pentru femei şi bărbaţi au hotărât, cu unanimitate de voturi, să propună plenului Camerei Deputaţilor raportul de respingere a proiectului de Lege pentru prevenirea şi combaterea violenţei în familie, cu precizarea că soluţiile legislative propuse în prezentul proiect au fost preluate ca amendamente în PL-x 662/2010 (proiect de Lege pentru modificarea şi completarea Legii nr.217/2003 privind prevenirea şi combaterea violenţei în familie.
În raport de obiectul şi conţinutul său, proiectul de lege face parte din categoria legilor organice.
        PREŞEDINTE,             
              
    PREŞEDINTĂ,

          Daniel BUDA                            
    Cristina Ancuţa POCORA
            SECRETAR                                               SECRETAR  
 Gabriel ANDRONACHE                                 PETŐ Csilla-Mária

  Consilier parlamentar,                                                                                                             Consilier parlamentar,

   Rodica Penescu                                                                                                                       Cristina Constantin

